Stjernekok samlede 200

til nytårskur i Hobro

Af Jens Sønderup

Selv om arrangørerne var oppe mod skrappe ”modstandere” som vinterføre og de danske håndboldherrer på tv-skærmen hjemme i de lune stuer, formåede Hjerteforeningen og LOF i Mariagerfjord at trække over 200 deltagere til deres traditionelle nytårskur på Hobro Gymnasium.

Arrangørerne kunne udover det flotte fremmøde tillige glæde sig over at have gjort et scoop med aftenens foredragsholder: Stjernekokken Jesper Vollmer. Midt i denne tronskifte-tid var han pludselig superaktuel al den stund, at han i 10 år var køkkenchef i kongehuset.

Hans både underholdende og tankevækkende foredrag faldt tydeligvis også i publikums smag. 49-årige Jesper Vollmer tog tilhørerne med på en spændende tidsrejse gennem sit voksenliv, der bl.a. førte ham fra chefkok-stillingen i en af landets førende restauranter, Søllerød Kro, til jobbet som køkkenchef i kongehuset.

Muntert fortalte han om, hvordan han blev headhuntet til den fornemme stilling, der indebar et tæt og humor fyldt samarbejde med den ekstremt kulinarisk interesserede prins Henrik.

Arbejdet hos de kongelige var således en optur for Jesper Vollmer - modsat den nedtur der ramte ham under en ferie i Thailand.

Her var han under badning så uheldig at brække nakken og ramtes af lammelse. Intenst lyttede den store forsamling til hans beretning om, hvordan han i kraft af mange måneders benhård genoptræning i kombination med disciplin og vilje - og ikke mindst stor opbakning fra hans hustru Annette Heick og øvrige familie - kæmpede sig væk fra et liv i kørestol til en tilværelse med forholdsvis begrænsede fysiske handicap.

Jesper Vollmer, der i dag ofte er ”morgen-kok” i ”Go’ Morgen Danmark” på TV2 og bl. a. driver kokkeskolen Klub Vollmer, rundede, sit foredrag af med at fortælle om et spritny projekt - Oceansky Cruises – som han netop er hyret ind til. Han skal således stå for gourmetmaden om bord på et helt specielt krydstogtskib, nemlig et luftskib. Det skal flyve stenrige turister hen over Nordpolen. Der vil være plads til en halv snes gæster, og forhåndsinteressen har trods billetprisen på et par mio. kr. været særdeles stor.

*Billedtekst: Tidligere køkkenchef i kongehuset, Jesper Vollmer, var et trækplaster i Hobro.*